Document ID: /roh_data/filtered/fineweb-2-filterrobots_roh.jsonl.gz/9207

Tenor infurmaziuns da diplomats da las Naziuns Unidas sajan las persunas numnadas bunamain mortas e basegnian immediat agid medicinal. Il convoi da glindesdi è arrivà a Madaja cun 330 tonnas mangiativas e medicaments. Tenor rapports duain questas furniziuns tanscher per proveder fin 40'000 persunas durant 40 dis.
28 morts pervi da fom dapi il december
Ils collavuraturs che sajan arrivads en la citad cun il convoi d’agid hajan constatà il basegn da las persunas enserradas en la citad. Percunter ha ditg l'ambassadur sirian da l'ONU ch'i na dettia nagina fom tranter las persunas enserradas; quests rapports sajan «inventads».
Dapi radund in mez onn è la citad da Madaja bloccada da las truppas da la regenza siriana e da truppas da la milissa Hisbollah. Sco l'organisaziun «Medis senza cunfis» rapporta, èn dapi il december passà mortas almain 28 persunas pervi da fom.
RR novitads 06:00